निकल पड़ी कैमरे में दुनिया कैद करने, इंटरनेशनल वेब सीरीज-मूवीज की कर रही डबिंग
मैं रीतिका सैनी, दिल्ली के चांदनी चौक से हूं। यहां लड़कियों को ज्यादा पढ़ाया नहीं जाता। यह सोच आज तब नहीं बदली है। लेकिन मेरे घर का माहौल ऐसा नहीं है। पेशे से मैं इंटरनेशनल फोटोग्राफर, रेडियो जॉकी और डबिंग आर्टिस्ट हूं।
मैं रीतिका सैनी, दिल्ली के चांदनी चौक से हूं। यहां लड़कियों को ज्यादा पढ़ाया नहीं जाता। यह सोच आज तब नहीं बदली है। लेकिन मेरे घर का माहौल ऐसा नहीं है। पेशे से मैं इंटरनेशनल फोटोग्राफर, रेडियो जॉकी और डबिंग आर्टिस्ट हूं। आपने मेरी आवाज अमेजन प्राइम, नेटफ्लिक्स, मैक्स प्लेयर की कई वेब सीरीज और मूवीज में सुनी होगी लेकिन मैं यहां हजारों रिजेक्शन झेलने के बाद पहुंची।
मैं कई बार टूटी, कई बार बिखरी लेकिन कभी रुकी नहीं। हमेशा आगे बढ़ने की कोशिश में लगी रही। मेरी सफलता के रंग होली के रंगों जैसे हैं। आज खुश हूं कि मेरी मेहनत रंग लाई है।
आगे बढ़ने से पहले पोल के जरिए बताएं फोटोग्राफी पर अपनी राय:
दादी से सीखा साहसी बनना
मैं अपनी दादी से बहुत प्रेरित हुई हूं। वह बहुत मेहनती, बहादुर और बोल्ड महिला थी। मेरे दादाजी कम उम्र में चल बसे थे। दादी ने अकेले अपने तीनों बेटों को पाला। सुबह 4 बजे उठकर घर का काम करती थीं और फिर रेहड़ी पर सब्जी बेचने निकलतीं।
एक बार घर में फंक्शन था और चोर आ गए। मेरी दादी ने उन्हें लाठी मारकर घर से निकाला। उन्हीं की मेहनत से आज मेरे पापा बिजनेसमैन हैं।
उनकी जिंदगी की कहानी से मैं इतना प्रेरित हुई कि मैंने बचपन में ही सोच लिया था कि मैं दादी की तरह बनूंगी।
टीवी जर्नलिज्म का कोर्स करने के दौरान फोटोग्राफी से जुड़ी 
ग्रेजुएशन के साथ ही मैंने टीवी जर्नलिज्म का कोर्स जॉइन किया। इसमें फोटोग्राफी का एक सब्जेक्ट था। इस विषय से मैं ऐसी जुड़ी की कैमरा ही मेरी जिंदगी बन गया।
2011 में मैं बतौर फोटोग्राफर एक एनजीओ से जुड़ी।
प्रोजेक्ट के सिलसिले में गले में कैमरा लटकाए मैं भारत के कई गांव घूम आई। वहां के लोगों की जिंदगी को करीब से देखा और जीया। मैं उनकी भावनाओं से इतनी प्रभावित और आकर्षित हुई कि उन्हें कैमरे में कैद करना शुरू कर दिया।
इंटरनेशनल एनजीओ ने पसंद किया मेरा काम
जब मैं इंडिया में एनजीओ के साथ काम कर रही थी तभी मुझसे एक इंटरनेशनल एनजीओ ने संपर्क किया। उन्होंने मेरी फोटोज देखी और मेरे साथ काम करने की इच्छा जताई। मैंने खुशी से हां कर दी। इसके बाद नए रास्ते खुले।
नीदरलैंड के एमस्टरडम में स्थित एक एनजीओ से भी मुझे ऑफर मिला। वह मेरी क्लिक की गईं फोटोज से फंड जुटाना चाहते थे। देखते ही देखते मेरी 3 फोटोज इंटरनेशनल लेवल पर बिक गईं। इसके बाद मैंने पीछे मुड़कर नहीं देखा। अपने कैमरे के साथ मैंने साउथ अफ्रीका, फ्रांस, ऑस्ट्रेलिया, ब्रिटेन, मलेशिया, सिंगापुर समेत कई देश घूमे और लोगों के इमोशंस को कैमरे में कैद करने लगी।
ऑल इंडिया लेवल पर मिला बेस्ट फोटोग्राफर का अवॉर्ड 
मैंने ऑल इंडिया लेवल पर वर्ल्ड फोटोग्राफी में भाग लिया था जिसमें मुझे दूसरा स्थान मिला और दूरदर्शन वाले मेरे घर मेरा इंटरव्यू लेने आ पहुंचे। टीवी वालों को देख मेरे घर पर लोगों की भीड़ जमा हो गई थी।
वह दिन मेरे पेरेंट्स के लिए गर्व का मौका था। पापा हमेशा कहते थे कि कुछ ऐसा काम करो जिससे दुनिया तुम्हें देखे और जाने। उनका मन था कि उनके बच्चों की पहचान बने और उनका नाम चमके। मैंने उनकी यह इच्छा पूरी की।
वेडिंग फोटोशूट के बिजनेस में लड़की होने पर मिले चैलेंज 
2014 में इंटरनेशनल प्रोजेक्ट्स करने के साथ-साथ मैंने वेडिंग फोटोशूट का बिजनेस करने का सोचा। कुछ दिन मैंने किसी के साथ रहकर इस काम को सीखा।
इस फील्ड में लड़कों का बोलबाला है। इस वजह से मुझे कई चैलेंज मिले।
जहां लड़कों काे उसी काम के हजारों रुपए मिलते हैं, मुझे उसका 10% भी नहीं मिल रहा था।
जब मैं शादियों में कैमरा लेकर घूमती तो लोगों को मेरे टैलेंट पर शक होता क्योंकि उन्होंने कभी किसी शादी में फीमेल फोटोग्राफर नहीं देखी थी। क्लाइंट मुझसे पूछते थे कि पूरी रात रुककर शूट तो करोगी ना?
इस काम करने के दौरान मैंने जाना कि जब कोई पुरुष फोटोग्राफर दुल्हन का शूट कर रहा होता है तो एक के बाद एक इंस्ट्रक्शन देता रहता है जबकि उस समय वह लड़की बहुत इमोशनल और सेंसिटिव होती है। मैंने इस प्रोफेशन में आकर कई दुल्हनों की कहानी सुनी। उनके आंसू देखे, अपने घर को छोड़ने का चेहरे पर डर देखा। स्ट्रीट फोटोग्राफी का अनुभव इस समय काम आया। मैंने सब्र रखकर दुल्हन का मन पढ़ा और जाना। उनसे बातें की, उनकी बातें सुनी और माहौल फ्रेंडली बनाया ताकि अच्छी कैंडिड फोटोग्राफ मिल सकें।
इसके बाद मुझे काम मिलता चला गया और मैंने पीछे मुड़कर नहीं देखा। आज मैं वेडिंग फोटोग्राफी में पैर जमा चुकी हूं।
कोरोना जैसी आपदा को अवसर में बदला, बन गई डबिंग आर्टिस्ट
यूं तो मैं 2008 में ऑल इंडिया रेडियो से जुड़ गई थी। मैं एफएम गोल्ड में रेडियो जॉकी हूं। लेकिन जब कोरोना आया तो इंटरनेशनल प्रोजेक्ट्स, वेडिंग शूट और रेडियो, सारे काम बंद हो गए।
यह आपदा मेरे लिए अवसर में बदल गई। एक दिन फेसबुक पर मुझे डबिंग आर्टिस्ट का ऐड दिखा। मैंने ऑडिशन दिया और मेरा सिलेक्शन हो गया। उन दिनों ओटीटी पर बहुत-सी वेब सीरीज और फिल्में आ रही थीं और डबिंग आर्टिस्ट की भी खूब डिमांड थी।
मैंने नेशनल जियोग्राफिक के कई शो डब किए। नेटफ्लिक्स के लिए ‘ईट प्रे लव’, ‘योगा हॉसर्ज’, ‘मेमोयर्स ऑफ गीशा’, अमेजन प्राइम के लिए ‘लुनाना’, ‘गंस अकिंबो’, डिज्नी हॉटस्टार के लिए ‘एक्सप्रेस’, वूट के लिए ‘बिग बदर्स’, ‘टेमटेशन आइलैंड सीजन 3’, एमएक्स प्लेयर के लिए ‘रीवर ऑफ पैशन’, ‘द सेंटीमीटर ऑफ लव’ समेत कई वेब सीरीज और फिल्मों को हिंदी और इंग्लिश में डब किया।
प्रोजेक्ट नहीं मिले, रिजेक्शन झेला तो टूट गई
फ्रीलांसिंग का काम आसान नहीं होता है। कई बार एक साथ बहुत से प्रोजेक्ट मिल जाते हैं तो कई बार 1 साल में एक भी प्रोजेक्ट नहीं मिलता। फोटोशूट और डबिंग का काम ऐसा ही है।
काम के शुरुआती दौर में एक वक्त ऐसा भी आया जब मुझे साल में केवल 1-2 प्रोजेक्ट ही मिले। डबिंग आर्टिस्ट के तौर पर मुझे पहले 2-3 प्रोजेक्ट आसानी से मिल गए लेकिन बाद में मुझे कई रिजेक्शन झेलने पड़े। मैं घर पर खाली बैठी थी। मुझे अपनी काबिलियत पर शक होने लगा था, लेकिन मां मेरी ढाल बन गई। मैं रोती थी तो उनका कंधा मेरा सहारा होता था।
उन्होंने मुझे हमेशा कहा कि बेटा देखना, सब अच्छा होगा। तू हौसला मत हार। बुरे वक्त में मां ही मेरी हिम्मत बनी।
उस समय मैंने प्रेम रावत की लिखी किताब ‘Splitting the Arrow’ पढ़ी जिससे मैं काफी मोटिवेट हुई।
रिश्तेदारों ने पेरेंट्स को कहा-लड़की पर नजर रखो
मैं अपने खानदान की पहली लड़की हूं जिसने भारत से बाहर कदम रखा। विदेशों में जाकर काम किया। ऐसे में मेरे रिश्तेदारों ने पेरेंट्स को खूब बहकाने की कोशिश की। रिश्तेदार मेरे पेरेंट्स को कहते कि तुम्हें पता है कि बेटी कहां जा रही है, किसके साथ जा रही है? लड़की पर नजर रखो।
लेकिन मेरे पेरेंट्स ने इन सब बातों पर ध्यान नहीं दिया और हमेशा मुझे सपोर्ट किया।
कॉलेज के बाद लेने लगी खुद के फैसले
मैं पढ़ाई में बहुत अच्छी रही हूं। लेकिन कई बार एक गलत फैसला किस्मत पलट देता है। मैं 11वीं में आर्ट्स लेना चाहती थी लेकिन पापा के कहने पर मैंने कॉमर्स ले लिया और मेरे नंबर बहुत कम आए। मन मुताबिक पढ़ाई नहीं थी इसलिए वह बोझ बन गई। मैं गुमसुम रहने लगी थी लेकिन पापा को कभी बोल नहीं पाई।
जब कॉलेज में एडमिशन की बारी आई तो पापा ने रेगुलर कॉलेज की जगह कॉरेस्पॉन्डेंस से पढ़ाई करने को कहा।
साथ ही कोई वोकेशनल कोर्स करने के लिए बोला। मुझे मजबूरी में बीए पास कोर्स में एडमिशन लेना पड़ा। तब मैंने ठान लिया कि अब से मैं अपने फैसले खुद लूंगी।